b"\n_START_ARTICLE_\nJean Anouilh\n_START_SECTION_\n\xc5\xbdivljenje\n_START_PARAGRAPH_\nJeanov o\xc4\x8de je bil kroja\xc4\x8d, mati pa violinistka v potujo\xc4\x8dem orkestru. Vzgajan je bil protestantsko. Z osmimi leti je za\xc4\x8del statirati pri opernih predstavah._NEWLINE_\xc5\xa0tudiral je pravo, a je po letu in pol \xc5\xa1tudij opustil. Vse bolj se je zanimal za gledali\xc5\xa1\xc4\x8de. Do leta 1931 pi\xc5\xa1e dramske tekste, od katerih pa ni nobeden objavljen. Od 1929-1930 je bil zaposlen kot \xc4\x8dastnikar. Spoznal je Preverta, Aurenchea, Ernsta. Postal je tajnik gledali\xc5\xa1kega igralca in re\xc5\xbeiserja Louisa Jouveta, a je slu\xc5\xbebo 1931 zapustil. Istega leta napi\xc5\xa1e dramo L' Hermine, ki jo prvi\xc4\x8d uprizorijo z velikim uspehom \xc5\xbee naslednje leto v gledali\xc5\xa1\xc4\x8du Theatre de l'Oeuvre. Anouilh se je odlo\xc4\x8dil, da bo \xc5\xbeivel samo od gledali\xc5\xa1\xc4\x8da in delno filma (napisal je nekaj scenarijev). Povod, da se je sam poskusil v pisanju dram, je bila uprizoritev Giraudouxove drame Siegfried, ki jo je leta 1928 videl v gledali\xc5\xa1\xc4\x8du Th\xc3\xa9\xc3\xa2tre des Champs-\xc3\x89lys\xc3\xa9es. Leta 1936 je napisal svojo prvo uspe\xc5\xa1nico Popotnik brez prtljage, osnovni motiv je povzel po Siegfriedu. Naslednje leto se spozna z re\xc5\xbeiserjem Andrejem Barsacqom, ki je za naslednjih deset let postal Anouilhov\xc2\xa0\xc2\xbbosebni re\xc5\xbeiser\xc2\xab._NEWLINE_Anouilh leta 1948 prestopi iz t. i. avantgardnega gledali\xc5\xa1\xc4\x8da (kot je bilo Le th\xc3\xa9\xc3\xa2tre de l'Atelier), v gledali\xc5\xa1\xc4\x8de, ozna\xc4\x8deno kot me\xc5\xa1\xc4\x8dansko. Leta 1952 napi\xc5\xa1e po naro\xc4\x8dilu \xc5\xa0krjan\xc4\x8dka, ki ga naslednje leto uprizorijo. Ko se za Anouilha ni ve\xc4\x8d zanimala avantgarda , si je pridobil \xc5\xa1ir\xc5\xa1i krog ob\xc4\x8dinstva._NEWLINE_O Anouilhovem \xc5\xbeivljenju vemo zelo malo in tudi sam je dejal:\xc2\xa0\xc2\xbbNimam biografije in tega sem zelo vesel.\xc2\xab Javnosti se razkriva le preko svojega dela. Na vpra\xc5\xa1anje, kaj je, odgovarja:\xc2\xa0\xc2\xbbObrtnik. Tako kot nekateri izdelujejo stole, izdelujem jaz drame.\xc2\xab\xc2\xa0Anouilh je pravi teatrski \xc4\x8dlovek,\xc2\xa0\xc2\xbbobrtnik, ki \xc5\xbeivi za gledali\xc5\xa1\xc4\x8de in ga pozna do najmanj\xc5\xa1ih podrobnosti; v svojih dramah nam to poznavanje gledali\xc5\xa1\xc4\x8da in zakulisja, igralcev in gledali\xc5\xa1kih delavcev tudi nazorno predstavi."